Il-Gvern wieġeb fi stqarrija li fiha qal li l-oppożizzjoni qed titkellem daqs li kieku fi żmien Gvern preċedenti, kienu jiġu ppubblikati d-dettalji kummerċjali tal-ftehimiet li kienu isiru. Il-Gvern qal li għal kuntrarju tal-Gvern preċedenti, huwa  ppubblika l-ftehim ta’ koperazzjoni li ġie ffirmat bejn l-entitajiet kollha involuti fil-ftehim. Fl-istqarrija, il-Gvern qal li l-Oppożizzjoni qed tinjora l-fatt li l-Enemalta m’għandhiex obbligu li tixtri l-elettriku mill-impjant li ser jitmexxa mill-kumpanija Ċiniża u li l-Gvern diġà spjega l-iskeda biex l-impjant tal-BWSC jinqaleb biex jaħdem bil-gass. Qal ukoll li saru l-istrutturi biex jiżgura l-impjieg tal-ħaddiema tal-Enemalta. Il-Gvern żied jgħid li l-Oppożizzjoni ma tridx tirrikonoxxi li dan il-ftehim salva lill-Enemalta u lill-ħaddiema tagħha.